钦定古今图书集成/明伦汇编/官常典/第138卷 > 昆吾
## 钦定古今图书集成/明伦汇编/官常典/第138卷 > 昆吾

《陆终》长子。封于昆吾。

按《国语》郑史伯对桓公曰：“祝融能昭显天地之光明，
以生柔嘉材者也。”其后八姓于周，未有侯伯佐制物
于前代者。昆吾为夏伯矣，大彭、豕韦为商伯矣。当周
未有己姓昆吾、苏、顾、温、董。董姓鬷夷豢龙，则夏灭之
矣；彭姓彭祖、豕韦、诸稽，则商灭之矣；秃姓舟人，则周
灭之矣。妘姓邬、郐路、偪阳，曹姓邹、莒，皆为采、卫。或在
王室，或在夷、翟，莫之数也。而又无令闻，必不兴矣。斟
姓无后，融之兴者，其在芈姓乎？

〈注〉昆吾，祝融之孙，陆终第二子，名樊，为己姓，封于昆吾。其后夏衰，昆吾为夏伯。

按《史记·楚世家》：“帝颛顼高阳者，黄帝之孙，昌意之子
也。高阳生称，称生卷章，卷章生重黎。重黎为帝喾高
辛，居火正，甚有功，能光融天下，帝喾命曰祝融。共工
氏作乱，帝喾使重黎诛之而不尽。帝乃以庚寅日诛
重黎，而以其弟吴回为重黎后，居火正，为祝融。吴回
生陆终，陆终生子六人，坼剖而产焉。其长一曰昆吾。”
昆吾氏，夏之时尝为侯伯，桀之时汤灭之。

按《路史》：“帝颛顼高阳氏取胜奔氏曰娽，生伯称、卷章季禺三人。卷章取梎水氏曰娇，生犁及回，回食于吴，
是曰吴回。吴回生陆终，取鬼方氏曰嬇。”三年，生子
六人：曰樊，曰惠连，曰篯，曰求言，曰晏安，曰季连。樊为
己姓，封昆吾。昆吾为夏伯主。其后裔自灭而无譐，与
桀同灭。

按《东昌府志》：“帝颛顼之裔孙樊，封于昆吾，代为诸侯。
夏末迁许，后党乱，为汤所灭。地在濮阳，城中有昆吾
台。”

夏帝仲康六岁，锡昆吾命作伯。

按：《竹书纪年》云云。

〈注〉虞翻曰：昆吾，名樊，为己姓，封昆吾。《世本》曰：“昆吾，卫”是也。《左传》曰：“卫侯梦见被发登昆吾之观。”今濮阳城中有昆吾台是。正义曰：《括地志》云：“濮阳县，古昆吾国也。昆吾在县西三十里，台在县西百步，即昆吾墟也。”

帝槐，三十三岁，封昆吾氏子于有苏。

按：《竹书纪年》云云。

帝廑四岁，昆吾氏迁于许。

按：《竹书纪年》云云。

〈注〉己姓，名樊，封于卫。夏衰，为伯，迁于旧许。

帝癸二十八岁，昆吾伐商。

按：《竹书纪年》云云。

帝癸三十岁，商师征昆吾。

按：《竹书纪年》云云。

帝癸三十一岁，商自陑征夏邑，克昆吾。

按：《竹书纪年》云云。

商成汤伐昆吾氏。

按：《诗经商颂》：“韦顾既伐，昆吾夏桀。”

按：《史记殷本纪》：“夏桀为虐淫荒，而诸侯昆吾氏为乱，
汤乃兴师率诸侯。伊尹从汤，汤自把钺以伐昆吾，遂
伐桀。”

按《通志》：“韦氏、顾氏、昆吾氏，党桀之恶，恣行乱政，以虐
其民。”